## Odluka Agencije za elektroničke medije klasa: 612-12/10-02/0051 od 25. studenoga 2010.

### NN 135/2010 (6.12.2010.), Odluka Agencije za elektroničke medije klasa: 612-12/10-02/0051 od 25. studenoga 2010.

AGENCIJA ZA ELEKTRONIČKE MEDIJE

3506

Na temelju članka 70. stavka 1. Zakona o elektroničkim medijima (»Narodne novine«, broj 153/09) i članka 22. stavka 1. točke 1. Pravilnika o sadržaju i postupku javnog natječaju za davanje koncesije za obavljanje djelatnosti pružanja medijskih usluga televizije i radija (»Narodne novine«, broj 46/10), Vijeće je na 53-10 sjednici održanoj 23. studenoga 2010., a na temelju provedenog Javnog natječaja za davanje koncesija za obavljanje djelatnosti pružanja medijske usluge radija broj 07/10 (»Narodne novine«, broj 112/10) i provedenoga postupka utvrđivanja postojanja uvjeta za davanje koncesije donijelo

ODLUKU

I. Poništava se dio Javnog natječaja za davanje koncesija za obavljanje pružanja medijskih usluga televizije i/ili radija – tablica 2. djelatnost radija – točka 8. Grad Čakovec (G-CK2).

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije na svojoj 37-10 sjednici održanoj 21. rujna 2010. godine donijelo je Odluku o raspisivanju Javnog natječaja broj 07/10 za davanje koncesije za obavljanje djelatnosti pružanja medijske usluge televizije i/ili radija. Javni natječaj objavljen je u »Narodnim novinama« broj 112/10 od 29. rujna 2010. i u propisanom roku na javni natječaj za davanje koncesija u tablici 2. djelatnost radija pod točkom 8. Grad Čakovec (G-CK2) ponude su dostavili ponuditelji M-Media d.o.o. i Netgate d.o.o.

Vijeće je razmatranjem zaprimljenih ponuda utvrdilo da ponuditelji za davanje koncesije za obavljanje djelatnosti radija na području Grada Čakovca M-Media d.o.o. i Netgate d.o.o. nisu podnijeli prijave koje ispunjavaju sve uvjete propisane Javnim natječajem.

Utvrđeno je da ponuda M-Medie d.o.o. ne udovoljava članku 73. stavku 5. Zakona o elektroničkim medijima kojim je između ostalog propisano da je kriterij za davanje koncesije za obavljanje djelatnosti pružanja medijske usluge radija i financijska sposobnost ponuđača za obavljanje navedene djelatnosti. Uvidom u ponudu utvrđeno je da nedostaje potvrda mjerodavne porezne uprave o ispunjenju obveze plaćanja svih dospjelih poreznih obveza i doprinosa za mirovinsko i zdravstveno osiguranje (potvrda ne smije biti starija od 30 dana od objave natječaja). Potvrdu izdaje Ministarstvo financija, nadležna porezna uprava.

Utvrđeno je da ponuda Netgatea d.o.o. ne udovoljava članku 73. stavku 5. Zakona o elektroničkim medijima kojim je između ostalog propisano da je kriterij za davanje koncesije za obavljanje djelatnosti pružanja medijske usluge radija i dostava podataka o strukturi vlasništva pravne osobe koja podnosi ponudu. Uvidom u ponudu utvrđeno je da nedostaju podaci o strukturi vlasništva pravne osobe koja podnosi ponudu odnosno imenu, prezimenu i prebivalištu osoba koje neposredno ili posredno, preko drugih pravnih osoba, imaju dionice ili udjele u toj pravnoj osobi, kao i podaci o postotku tih dionica ili udjela.

Ponuditelji M-Media d.o.o. i Natgate d.o.o. nisu dostavili navedene podatke i dokaze propisane Zakonom o elektroničkim medijima i Javnim natječajem te je utvrđeno da ponude ne ispunjavaju propisane formalne uvjete.

Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-02/0051

Urbroj: 567-02/10-05

Zagreb, 25. studenoga 2010.

ZAMJENIK RAVNATELJA AGENCIJE
ZAMJENIK PREDSJEDNIKA VIJEĆA
mr. sc. Ernest Strika, v. r.

Odluka, NN 135/2010-3506